Бібліятэкары з задавальненнем вядуць культурныя доўгатэрміновыя праекты. Вось ужо некалькі год запар карыстаецца папулярнасцю ў людзей бібліятэчны брэнд “Бабка Мар’я запрашае”. “Мы яго прыдумалі, калі адзначалі юбілей Якуба Коласа ў вёсцы Люсіна, дзе працаваў паэт. Вядома, што прататыпамі герояў трылогіі Якуба Коласа “На ростанях” былі жыхары згаданай і навакольных вёсак. Ад гэтага мы і адштурхнуліся ў рэалізацыі сваёй ідэі. Вырашылі ўвасобіць у жыццё гаспадарчы куток гераіні твора бабкі Мар’і – мудрай ды добрай знахаркі, якая цудоўна разбіралася ў травах. Агульнымі “бібліятэчнымі” сіламі змайстравалі падворак, нават сяннік для маладых зрабілі – каб пасядзелі і хуценька ажаніліся. Накрылі багаты стол – дранікі, печаная бульба, скваркі. Тут жа – талерачкі з рознымі карыснымі напоямі, травамі. За сталом – апранутая ў нацыянальнае адзенне работніца бібліятэкі, так званая бабка Мар’я”, – расказвае супрацоўніца аддзела бібліятэчнага маркетынгу Таццяна Маляўка.